อะลาดิน (ภาพยนตร์ พ.ศ. 2562)

อะลาดิน (Aladdin) เป็นภาพยนตร์อเมริกันแนวจินตนิมิตดนตรี ร่วมอำนวยการผลิตโดยวอลต์ดิสนีย์พิกเชอส์และไรด์แบ็ค กำกับโดย กาย ริตชี เขียนบทภาพยนตร์ร่วมกับ จอห์น ออกัสต์ เป็นการนำภาพยนตร์แอนิเมชันเรื่อง อะลาดินกับตะเกียงวิเศษ ของวอลต์ดิสนีย์ ในปี พ.ศ. 2535 กลับมาสร้างใหม่ โดยใช้คนแสดง โดยภาพยนตร์ต้นฉบับดังกล่าวอ้างอิงจากนิทานเรื่องอะลาดิน ในนิทานพื้นบ้านตะวันออกกลางชุดอาหรับราตรี นำแสดงโดย วิลล์ สมิธ, มีนา มาซูด และเนโอมี สกอตต์ ร่วมด้วย มาร์เวน เคนซาริ, นาวิด เนกาบาน, นาซิม เปเดรด, บิลลี แมกนัสเซน, นูมัน อาคาร์, อลัน ทูดิค และ แฟรงค์ เวลเกอร์ ในบทบาทสมทบ
ภาพยนตร์บอกเล่าเรื่องราวของ อะลาดิน จอมโจรหนุ่มข้างถนนที่ตกหลุมรัก เจ้าหญิงจัสมิน และได้ผูกมิตรกับ จีนี่ ญินในตะเกียงวิเศษที่สามารถทำให้พรสัมฤทธิ์ได้สามข้อ และเผชิญหน้ากับ จาฟาร์ พ่อมดชั่วร้ายกระหายอำนาจ เพื่อปกป้องอาณาจักรและหญิงสาวที่เขารัก
โดยในเดือนตุลาคม พ.ศ. 2559 ดิสนีย์ออกมาประกาศว่ากาย ริตชี จะเข้ามมาเป็นผู้กำกับภาพยนตร์คนแสดงของ อะลาดิน ฉบับทำใหม่นี้ วิลล์ สมิธ ประกาศเป็นนักแสดงในภาพยนตร์คนแรกในบท จีนี่ ในเดือนกรกฎาคม พ.ศ. 2560 และ มีนา มาซูด และ นาโอมิ สก็อตต์ ได้รับการยืนยันว่ารับบทนำในเดือนเดียวกัน การถ่ายทำเริ่มต้นขึ้นในเดือนกันยายนที่ Longcross Studios ในมณฑลเซอร์รีย์ ประเทศอังกฤษ และถ่ายทำใน ทะเลทรายวาดิรัม ในประเทศจอร์แดน จนถึงเดือนมกราคม 2561
อะลาดิน ออกฉายครั้งแรกในโรงภาพยนตร์แกรนด์เล็กซ์ ในปารีส เมื่อวันที่ 8 พฤษภาคม พ.ศ. 2562 และเข้าฉายอย่างเป็นทางการในสหรัฐอเมริกาเมื่อวันที่ 24 พฤษภาคม พ.ศ. 2562 ภาพยนตร์ได้รับคำวิจารณ์ในแง่บวกและประสบความสำเร็จทางรายได้รวมกว่า 923 ล้านเหรียญทั่วโลกในขณะที่ยังเข้าฉาย กลายเป็น ภาพยนตร์ทำรายได้สูงสุดอันดับสามของปี 2019 และเป็นภาพยนตร์ที่ทำรายได้สูงสุดของวิลล์ สมิธ ภาพยนตร์ได้รับคำชื่นชมจากนักวิจารณ์หลายคนซึ่งชื่นชมการแสดงของวิลล์ สมิธ, มีนา มาซูด และนาโอมิสก็อตต์, เครื่องแต่งกาย และดนตรีประกอบ แต่วิจารณ์ถึงทิศทางของริตชีและเอฟเฟกต์ CGI เช่นเดียวกัน นักวิจารณ์ถูกแบ่งออกเป็นสองฝ่าย จากความแตกต่างของภาพยนตร์ต้นฉบับ โดยเฉพาะการรับบทจาฟาร์ของ เคนซาริ
== เนื้อเรื่อง ==
อะลาดิน เป็นจอมโจรหนุ่มกำพร้าจิตใจงาม อาศัยอยู่ในนครอัคราบาห์ (Agrabah) แห่งอาหรับ อยู่ร่วมกับ ลิงสัตว์เลี้ยงนาม อาบู วันหนึ่ง อะลาดินได้พบและผูกมิตรกับเจ้าหญิงจัสมิน ธิดาของสุลต่านแห่งอัคราบาห์ ที่ทรงแอบเสด็จหนีออกจากวัง เพื่อออกสำรวจโลกภายนอก เนื่องจากทรงเบื่อกับชีวิตที่ถูกประคบประหงมในวัง
ในขณะเดียวกัน มหาเสนาบดีจาฟาร์ มีแผนการที่จะโค่นล้มสุลต่าน และปกครองอัคราบาห์ เพื่อแก้แค้นชาวชิราบัดที่เคยข่มเหงรังแกเขาสมัยเป็นยาจก จาฟาร์ออกตามหาตะเกียงวิเศษ ที่ถูกซ่อนอยู่ในถ้ำแห่งสิ่งมหัศจรรย์ เพื่อจะให้ความปรารถนาของเขาเป็นจริง ซึ่งมีเพียงคนเดียวเท่านั้นที่คู่ควรเท่านั้น เรียกว่า "เพชรในตม (Diamond in the Rough)" ซึ่งคืออะลาดิน อะลาดินถูกจับตัวได้ และจาฟาร์หลอกล่อให้เขาไปเอาตะเกียง ภายในถ้ำ อะลาดินพบ พรมวิเศษ และได้รับตะเกียง เขามอบมันให้กับจาฟาร์ จาฟาร์เมื่อได้ตะเกียงแล้วก็โยนอะลาดินกลับเข้าไปในถ้ำ โชคดีที่อาบูขโมยตะเกียงโยนกลับมาให้เขาได้
อะลาดินที่ติดกับดักในถ้ำและเผลออัญเชิญจีนี่ ญินที่อาศัยอยู่ในตะเกียงวิเศษ ซึ่งมอำนาจสามารถทำได้ทุกสิ่ง ง โดยไม่รู้ตัวผ่านการถูตะเกียง จีนี่อธิบายว่าเขามีพลังมากพอที่จะให้พร อะลาดิน สามข้อตามที่ปรารถนา อะลาดินใช้อุบายหลอกใ้ จีนพาเขาี่ออกมาจากถ้ำได้ โดยไม่ใช้พร หลังจากนั้น อะลาดินจึงใช้พรขอความต้องการอย่ารครั้งแรก โดยกกลายารเป็นเจ้าชสูงศักดิ์ายเพื่อสร้างความประทพระทัยใจใแก่ับเจ้าหญิงจัสมิน และสัญญาว่าจะใช้ความปรารถนาข้อสุดท้ายของเขาเพื่อปลดปล่อยจีนให้เป็นอิสระี่จากการถูกจองในตะเกียงจำ
อะลาดินเดินทางเข้าสู่อัคราบาห์ ในฐานะ "เจ้าชายอาลีแห่งอาบับวา" อย่างยิ่งใหญ่ แต่เจ้าหญิงจัสมินกลับไม่ประทับพระทัยกับการมาของเขา แม้เขาจะประเคนของกำนัลและแยมมากมายก็ตาม แต่ต่อมาทั้งสองก็สื่อใจถึงกันได้ เมื่อเขาพาจัสมินขึ้นไปนั่งบนพรมวิเศษเพื่อแสดงให้พระองค์ทรงเห็นโลกที่ทรงปรารถนาที่จะเห็นมาตลอด ในขณะที่จีนี่ออกไปเที่ยวกับดาเลีย นางกำนัลของเจ้าหญิงจัสมิน
แต่เมื่อเจ้าหญิงจัสมินทรงทราบถึงตัวตนที่แท้จริงของอะลาดิน เขาจึงโน้มน้าวจัสมินว่าจริง ๆ แล้วเขาเป็นเจ้าชายและที่แต่งตัวเหมือนยาจก ก็เพื่อทำความรู้จักกับชาวอัคราบาห์ก่อน จาฟาร์ที่รู้เรื่องนี้จึงขู่ให้เขาบอกที่ซ่อนของตะเกียง เมื่ออะลาดินปฏิเสธ จาฟาร์จึงผลักเขาลงไปในทะเล แต่จีนี่ช่วยชีวิตเขาด้วยพรความปรารถนาข้อที่สอง ทั้งสองเปิดโปงแผนร้ายจาฟาร์จนสามารถนำตัวเขาไปขังได้ หลังจากที่สุลต่านเสนอตำแหน่งอะลาดินให้เป็นรัชทายาทอัคราบาห์ อะลาดินกลัวว่าเขาจะเสียเจ้าหญิงจัสมินไป หากความจริงถูกเปิดเผย เขาบอกกับจีนี่ว่าเขาต้องการให้จีนี่อยู่กับตนและปฏิเสธที่จะปล่อยเขาให้เป็นอิสระ จีนี่ผิดหวังในตัวอะลาดินจึงบอกว่า เขากำลังจะสูญเสียความเป็นตัวเองอย่างแท้จริง
จาฟาร์ได้รับการช่วยเหลือจาก อิอาโก นกแก้วมาคอว์สัตว์เลี้ยงของเขา และขโมยตะเกียงจากอะลาดินและกลายเป็นเจ้านายคนใหม่ของจีนี่แทน เขาใช้พรความปรารถนาสองข้อแรกของเขาในการเป็นสุลต่าน และกลายเป็นจอมเวทย์ที่ทรงพลังที่สุดในโลก พร้อมทั้งจับตัวทหาร และ เสือสัตว์เลี้ยงของจัสมินนาม ราชา ไว้ จากนั้นเขาก็เปิดโปงอะลาดินกับเจ้าหญิงจัสมิน ก่อนจะเนรเทศเขาและอาบูไปยังดินแดนรกร้างว่างเปล่า เขาขู่ว่าจะสังหารบิดาของเจ้าหญิงจัสมินและดาเลีย เว้นเสียแต่ว่าจัสมินจะตกลงเข้าพิธีอภิเษกกับเขา ในพิธีอภิเษก อะลาดินและอาบูสามารถกลับมาอัคราบาห์ได้ จากการช่วยเหลือจากพรมวิเศษ และรับตัวเจ้าหญิงจัสมินที่ขโมยตะเกียงกลับมา จาฟาร์เสก อิอาโก ให้เป็น ร็อก เพื่อตามล่าพวกเขาอย่างได้เปรียบ
อะลาดินจึงถ่วงเวลาโดยการกล่าวจิกกัดจาฟาร์ ว่า ในแง่ของพลังอำนาจ จีนี่ยังเป็นเพียงผู้เดียวที่มีอำนาจเหนือเขามาก  เพื่อจะนั้น จาฟาร์จึงใช้พรความปรารถนาข้อสุดท้าย ในการกลายเป็นผู้ที่ทรงพลังที่สุดในจักรวาล แต่เนื่องจากตำแหน่งญินในตะเกียงนั้น มีไว้สำหรับจีนี่เพียงตนเดียว จีนี่จึงได้รับอิสระ แล้วเปลี่ยนจาฟาร์ กลายเป็นญินซะเอง เนื่องจากไม่มีเจ้านาย จาฟาร์จึงถูกจองจำไว้ในตะเกียง เขาจับอิอาโกเข้าไปในตะเกียงกับเขาด้วย จีนี่โยนตะเกียงของจาฟาร์กลับสู่ถ้ำแห่งสิ่งมหัศจรรย์
ต่อมา อะลาดินทำตามสัญญาของเขา โดยใช้พรความปรารถนาสุดท้ายของเขาเพื่อปลดปล่อยจีนี่เปลี่ยนให้เขาได้เป็นมนุษย์ สุลต่านออกประกาศว่า เจ้าหญิงจัสมินจะเป็นผู้ปกครององค์ต่อไป และบอกพระองค์ว่า อะลาดินเป็นคนดี และจัสมินได้กลับมาอยู่กับอะลาดินอีกครั้ง ในขณะที่จีนี่แต่งงานกับดาเลีย และออกเดินทางไปสำรวจโลกกว้างและเริ่มต้นครอบครัวโดยมีลูกชายและลูกสาว โอมาร์ และ เลียน ส่วนอะลาดิน และสุลตานาห์จัสมิน ก็อภิเษกสมรสแล้วเริ่มต้นชีวิตใหม่อย่างมีความสุขตลอดไป
== นักแสดง ==
วิลล์ สมิธ แสดงเป็น จีนี่/มาริเนอร์; ญินผู้ร่าเริงและเปี่ยมไปจิตใจอันงดงามที่มีอำนาจในการให้พรสามข้อให้กับผู้ที่เป็นเจ้าของตะเกียงวิเศษ สมิธกล่าวว่าเขา "หวาดกลัว" ในขณะที่เล่นตัวละครนี้ แต่ "[เขา] พบทางที่จะแสดงความเคารพ" ต่อการรับบทของโรบิน วิลเลียมส์ในภาพยนตร์แอนิเมชันต้นฉบับ ในขณะที่ยังคงแสดงบทบาท 'สิ่งของของเขาเอง' สมิธบรรยายตัวละครนี้ว่าเป็น "ทั้งคนหลอกลวงและที่ปรึกษา" ซึ่งพยายาม "นำทางอะลาดินไปสู่ความจริงแห่งความยิ่งใหญ่ที่มีอยู่ในตัวเขา" สมิธแสดงตัวละครนี้ในร่างของมนุษย์ด้วยตัวเขาเอง ในขณะที่ร่างญินสีน้ำเงินของเขาคือ CGI ซึ่งแสดงผ่านการใช้เทคนิคโมชันแคปเจอร์ พากย์เสียงไทยโดย อรรคพล ทรัพย์อาจิณ
มีนา มาซูด แสดงเป็น อะลาดิน; จอมโจรหนุ่มข้างถนนจิตใจงามผู้ลื่นไหลไปในทุกสถานการณ์ ผู้ที่ตกหลุมรักกับเจ้าหญิงจัสมิน และภายหลังก็ได้สมรสกับเจ้าหญิงจัสมิน มาซูดกล่าวว่าอะลาดิน "มองเห็นอนาคตของตัวเองที่ยิ่งใหญ่กว่าสิ่งที่เขาคิดไว้ สำหรับเขาในปัจจุบัน เขาไม่รู้ว่ามันคืออะไรหรือจะไปที่นั่นได้อย่างไร แต่เขารู้ว่ามันอยู่ข้างหน้านั่น" และรู้สึกว่าตัวละครตัวนี้มีความเสียสละมากและมักจะทำสิ่งต่าง ๆ เพื่อผู้อื่น แต่เมื่อเขามีความรัก เขาก็สูญเสียตัวเองไปเล็กน้อยและเริ่มไม่ใช่ตัวตนของเขา แต่เขาก็เป็นคนดี มีความตั้งใจดี และมีคนดี ๆ อยู่รอบตัวเขา ซึ่งพาเขาไปยังจุดที่เขาควรจะเป็น" พากย์เสียงไทยโดย อัศรัญ มะ
เนโอมี สกอตต์ แสดงเป็นเจ้าหญิงจัสมิน; พระธิดาของสุลต่านและเจ้าหญิงแห่งอัคราบาห์ ผู้ที่อยากมีสิทธิ์ในชีวิตของตัวเอง ในขณะเดียวกันก็พบรักกับอะลาดิน สก็อตต์กล่าวว่าตัวละครนี้ “จะเข้มแข็งและสนุกสนาน แต่ยังทำผิดกฎและสะเทือนอารมณ์ด้วย เธอเป็นผู้หญิงหลายมิติและเธอไม่จำเป็นต้องเป็นเพียงตำแหน่งเดียว ดังนั้นในหนังเรื่องนี้คุณจะได้เห็นเธอดำเนินไปเช่นนี้ ซึ่งต่างจากเป้าหมายเดียวของเธอคือการหลีกหนีจากความกีดกันของราชวงศ์และหาเพื่อนร่วมทาง” เธอกล่าวเพิ่มเติมว่าจัสมินจะพยายามค้นหา "ความกล้าที่จะพูดเพื่อประชาชน" และกล่าวว่า "จัสมินอยากรู้ว่าเกิดอะไรขึ้นในอาณาจักรของเธอและต้องการให้มันเป็นไปในทางที่ดี และอะลาดินก็มอบให้เธอ" พากย์เสียงไทยโดย ณัฐภัสสร สิมะเสถียร
มาร์เวน เคนซาริ แสดงเป็น จาฟาร์; จอมเวทย์ผู้ชั่วร้ายและหลอกลวง อัครมหาเสนาบดีแห่งอัคราบาห์ และหัวหน้าที่ปรึกษาของสุลต่าน ผู้ซึ่งไม่พอใจกับวิธีการปกครองของสุลต่าน จึงคิดค้นแผนการที่จะโค่นล้มเขาในฐานะผู้ปกครองของอัคราบาห์ และขโมยตะเกียงวิเศษจากอะลาดินเพื่อขอพรให้ตนได้ยึดครองอัคราบาห์ เรื่องราวในอดีตของจาฟาร์ได้รับการเปิดเผยในภาพยนตร์เรื่องนี้ ซึ่งผู้อำนวยการสร้างโจนาธาน ไอริช รู้สึกว่าจะทำให้ผู้ชม "เข้าใจว่าทำไมเขาถึงได้ชั่วร้ายเช่นนี้" ซึ่ง "นั่นคือสิ่งที่ทำให้เขากลายเป็นตัวร้ายที่น่าเห็นอกเห็นใจ" พากย์เสียงไทยโดย ประภัฒน์ สินธพวรกุล
นาวิด เนกาบาน แสดงเป็น สุลต่าน; ผู้ปกครองเปี่ยมปัญญาและมีคุณธรรมของนครอัคราบาห์ ผู้กระตือรือร้นที่จะหาชายหนุ่มที่มีคุณสมบัติเหมาะสำหรับเจ้าหญิงจัสมิน พระธิดา ในเรื่องการรับบทตัวละคร เนกาบานกล่าวว่า "น่ากลัวมาก เพราะ [สุลต่าน] มีผู้ติดตามมากมาย ผู้คนจำนวนมากเติบโตมากับตัวละครนั้น จึงมีความคาดหวังบางอย่าง ไม่ใช่แค่ตัวละครในการ์ตูนเท่านั้น นี่แทบจะกลายเป็นเรื่องจริงไปแล้ว" บุคลิกภาพ ตัวตนที่แท้จริง” เขากล่าวเพิ่มเติมว่า "หลังจากที่ผมอ่านบทภาพยนตร์แล้ว ผมรู้สึกว่าการดูต้นฉบับอีกครั้งจะทำให้วิสัยทัศน์ของผมเกี่ยวกับตัวละครคนแสดงเสียไป ในอะลาดินฉบัยใหม่ สุลต่านมีความลึกซึ้งมากกว่าและไม่ใช่ภาพล้อเลียนของ พ่อ ซึ่งผมจะให้คุณตัดสินเอง” พากย์เสียงไทยโดย สปัลศิลป์ ศิริชัย
นาซิม เปเดรด; รับบทเป็น ดาเลีย; นางกำนัลผู้ซื่อสัตย์และเป็นที่ไว้ใจของจัสมิน ภายหลังได้แต่งงานกับจีนี่และมีลูกชายและลูกด้วยกัน เปเดรดกล่าวว่าดาเลีย "อยู่เคียงข้างจัสมิน มานานหลายปีแล้วและคอยดูแลเธอจริง ๆ" ดาเลียเป็นตัวละครใหม่เพียงตัวเดียวที่เป็นตัวละครหลัก พากย์เสียงไทยโดย สมิตา ไทยจำนงค์
บิลลี แมกนัสเซน  แสดงเป็น เจ้าชายอันเดอร์ส; ผู้ที่มีคุณสมบัติเหมาะสมสำหรับจัสมิน ผู้มาจากอาณาจักรแห่งสการ์นแลนด์ พากย์เสียงไทยโดย กริน อักษรดี
นูมัน อาคาร์  แสดงเป็น ฮาคิม; หัวหน้าองครักษ์ที่จงรักภักดีต่อสุลต่านแห่งอัคราบาห์ในขณะที่พ่อของเขาเคยทำงานให้กับสุลต่านในฐานะข้ารับใช้พระราชวัง วิทยา ผาสุข
อลัน ทูดิค พากย์เสียง อิอาโก นกแก้วมาคอว์ของจาฟาร์ จอมฉลาดและเจ้าเล่ห์ นี่เป็นครั้งแรกที่กิลเบิร์ต ก็อตไฟร์ดไม่ได้พากย์เสียงตัวละครนี้ ในภาพยนตร์เรื่องนี้ อิอาโกเป็นนกแก้วที่สมจริงกว่าต้นฉบับ
== อ้างอิง ==
== แหล่งข้อมูลอื่น ==
ภาพยนตร์โดยวอลต์ดิสนีย์พิกเชอส์
ภาพยนตร์ไอแมกซ์
ภาพยนตร์ที่ถ่ายทำในลอนดอน
ภาพยนตร์ที่ถ่ายทำในประเทศจอร์แดน
ภาพยนตร์ภาษาอังกฤษ
ภาพยนตร์อเมริกัน
ภาพยนตร์ที่ออกฉายในปี พ.ศ. 2562
ภาพยนตร์จินตนิมิตเพลงอเมริกัน
ภาพยนตร์เกี่ยวกับเจ้าหญิง
ภาพยนตร์ที่มีฉากในสมัยกลาง